कांग्रेस के लिए एक अच्छी बात यह है कि इस समय राज्य में भाजपा वेंटीलेटर पर चल रही है। शीर्ष नेतृत्व में आपसी खींचतान चरम पर है। राज्य के पुराने नेता इस बात से खफा हैं कि नेतृत्व ने मध्य प्रदेश में अपनी साख गंवा चुकी उमा भारती को उनके उपर थोप दिया है। जब यह चर्चा चलती है कि उमा भारती को भावी मुख्यमंत्री के रूप में पेश किया जाएगा तो राज्य के पुराने भाजपाई मन मसोस कर रह जाते हैं। भाजपा का पुराना वोट बैंक अब उस से खिसक कर कांग्रेस की ओर आने का मन बना रहा है। राहुल गांधी इस बात को समझ रहे हैं और प्रयासरत हैं कि यह मतदाता कांग्रेस के पास लौट आए मगर अकेले राहुल गांधी के प्रयास से यह संभव नही लग रहा इस के लिए तो कांग्रेस के स्थानीय नेताओं को जी जान से जुटना पड़ेगा। अगर ये नेता केवल राहुल गांधी के ही भरोसे पर अपने घरों से बाहर नही निकले तो उन्हें इस की कीमत चुकानी पड़ सकती है। राज्य का जो मतदाता भाजपा द्वारा चलाई गई साम्प्रदायिकता की आंधी में बहक गया था अब उस का भाजपा से मोह भंग हो गया है और वह वापस कांग्रेस में आने का मन बना रहा है। कांग्रेस के लिए यह स्थिति काफी अनुकूल हो सकती है बशर्ते कि कांग्रेस इस मतदाता को अपने खेमे में लाने के लिए कोई कसर बाकी न छोड़े।